Χαλκίδα 9.9.2015

   			 
Δελτίο Τύπου
Τα προβλήματα των επιχειρήσεων θέμα συζήτησης της Διοίκησης του Επιμελητηρίου με τον π. Υπουργό Ανάπτυξης κ. Κωνσταντίνο Σκρέκα 

Συνάντηση με την Διοίκηση του Επιμελητηρίου Εύβοιας και με Εκπρόσωπους των Παραγωγικών Τάξεων του Νομού είχε ο πρώην Υπουργός Ανάπτυξης κ. Κωνσταντίνος Σκρέκας, την Τρίτη 8 Σεπτεμβρίου 2015 στο πλαίσιο επίσκεψης του στην Χαλκίδα. Τον κ. Σκρέκα συνόδευε ο τ. Υπουργός κ. Σίμος Κεδίκογλου. Παρόντες από το Επιμελητήριο Εύβοιας, ο Α΄ Αντιπρόεδρος κ. Σπύρος Κουτσαύτης, ο Β΄ Αντιπρόεδρος κ. Ιωάννης Σταθόπουλος, η ΓΓ κ. Παρασκευή Αγιοστρατίτη, ο Οικονομικός Επόπτης κ. Ευάγγελος Κούκουζας και τα Μέλη του ΔΣ, Γεροντίτης Ιωάννης, Λαλανίτης Ιωάννης, Ρόγκα Βασιλική, Φρουδαράκης Ιωάννης, Μαραγκός Ιωάννης, Φωκίτης Νικόλαος, Αίσωπος Νικόλαος. Κύριο θέμα ζήτησης, κατά την συνάντηση που πραγματοποιήθηκε στο Μέγαρο του Επιμελητηρίου, αποτέλεσε η επιχειρηματική κοινότητα και τα προβλήματα της μέσα στο δεδομένο οικονομικό περιβάλλον. 
Ο Αντιπρόεδρος του Επιμελητηρίου, κ. Σπύρος Κουτσαύτης, επισήμανε στον Υπουργό κρίσιμα θέματα σχετικά με τα προβλήματα που ταλανίζουν το νομό, όπως αυτά δημιουργήθηκαν εδώ και αρκετά χρόνια και όπως αυτά εντάθηκαν με την σημερινή συγκυρία και ανέπτυξε την ζοφερή κατάσταση που βιώνουν οι μικρομεσαίες επιχειρήσεις, αναφέροντας χαρακτηριστικά και μεταξύ άλλων : Η έλλειψη οικονομικής ανάπτυξης, επενδύσεων, σταθερού και δίκαιου φορολογικού συστήματος, η παντελής έλλειψη ρευστότητας, η επιβολή σκληρών και άδικων φόρων, οι καθυστερημένες οφειλές, οι δόσεις για τα δάνεια, η ανεργία, τα ενοίκια και το ΙΚΑ έχουν ως αποτέλεσμα την αποδυνάμωση του επιχειρηματικού και κοινωνικού  ιστού της χώρας. Τα capitals Controls «κυριολεκτικά τσάκισαν» τις επιχειρήσεις και η διαμορφωθείσα κατάσταση, έφερε την υποβολή αιτημάτων μετεγκατάστασης Ελλήνων επιχειρηματιών στις χώρες των Βαλκανίων. Τόνισε ότι είναι επιτακτική ανάγκη να γίνουν αλλαγές στο διαμορφωθέν πλαίσιο για τις εισαγωγές εμπορευμάτων και πρώτων υλών με αύξηση του ορίου που ορίστηκε από τα capital controls και μείωση των γραφειοκρατικών διαδικασιών, ότι υπάρχουν τεράστιες καθυστερήσεις στην εκταμίευση των επιδοτήσεων των ήδη εγκεκριμένων και υλοποιημένων έργων, γεγονός που δημιουργεί μεγάλα προβλήματα στις μικρομεσαίες επιχειρήσεις που έχουν ενταχθεί στα έργα αυτά και έχουν ήδη δαπανήσει σχετικά ποσά, ότι οι πληρωμές των έργων του ΕΣΠΑ θα πρέπει άμεσα να αποκατασταθούν ενισχύοντας την ρευστότητα των επιχειρήσεων και οι τράπεζες θα πρέπει να στηρίξουν τις επιχειρήσεις έμπρακτα σε αυτή την δύσκολη οικονομική συγκυρία, ότι θα πρέπει να υπάρξει μέριμνα ώστε η μη καταβολή των τρεχουσών εισφορών να μην αποτελεί λόγο απώλειας της ρύθμισης των 100 δόσεων και ότι θα πρέπει να ληφθούν άμεσα μέτρα για να μην χαθούν οι ρυθμίσεις για οφειλές στο δημόσιο στις οποίες έχουν ενταχθεί οι μικρομεσαίες επιχειρήσεις. Συμπερασματικά επεσήμανε ότι για να μπορέσει η μικρομεσαία επιχείρηση να αποτελέσει πραγματικά την ραχοκοκαλιά της Ελληνικής Οικονομίας θα πρέπει άμεσα, να εξαλειφθούν οι παθογένειες του παρελθόντος και να γίνουν ριζικές τομές στην οικονομία και στην κοινωνία, όπως πχ σταθερό δίκαιο φορολογικό σύστημα με ορίζοντα δεκαετίας προκειμένου να επενδύσουν οι επιχειρηματίες. Να δοθεί έμφαση στην ενίσχυση του πρωτογενούς τομέα ώστε να αποτελέσει την Ατμομηχανή της ανάπτυξης και στην υλοποίηση των αναγκαίων μεταρρυθμίσεων που θα αναδείξουν τη χώρα σε ένα σύγχρονο ευρωπαϊκό κράτος. Ο Αντιπρόεδρος του Επιμελητηρίου καταλήγοντας υπογράμμισε ότι τα Επιμελητήρια, ως τελευταίος εναπομείναντας πυλώνας έκφρασης και στήριξης των επιχειρήσεων αγωνιούν και θέλουν να συμβάλουν στην επανεκκίνηση της οικονομίας και αυτό γιατί τα Επιμελητήρια γνωρίζουν τα πραγματικά προβλήματα των επιχειρήσεων και έχουν θέσεις και προτάσεις βγαλμένες μέσα από την καθημερινή επαφή με τις επιχειρήσεις. Ο Οικ. Επόπτης και Περιφ. Σύμβουλος κ. Ευάγγελος Κούκουζας τόνισε την ανάγκη εκκίνησης του νέου ΕΣΠΑ 2014-2020 και πρότεινε την έκδοση κανονιστικών πράξεων υλοποίησης του απλοποιημένου συστήματος αδειοδότησης επιχειρήσεων, την υλοποίηση του νέου πλαισίου για τα κέντρα εφοδιαστικής αλυσίδας (Logistics), τις μεταρρυθμίσεις στους κώδικες φορολογικής διαδικασίας, τη λήψη 

μέτρων για την μείωση των καθυστερημένων υποθέσεων στα φορολογικά και αστικά δικαστήρια, τη θέσπιση μέτρων για την ιεράρχηση φορολογικών ελέγχων, τη θέσπιση στρατηγικής για την ανταγωνιστικότητα της γεωργίας με στόχο την εξαγωγική πολιτική και τον επαναπατρισμό της νεολαίας στο χώρο, τη θέσπιση δευτερογενούς νομοθεσίας που θα διευκολύνει τις επενδύσεις, τη δημιουργία φορέα διαχείρισης στήριξης της απασχόλησης, κλπ. Η Πρόεδρος της Ομοσπονδίας Εμπορικών Συλλόγων Ευβοίας και ΓΓ του Επιμελητηρίου κα Παρασκευή Αγιοστρατίτη κατέθεσε ΄΄ υπόμνημα ΄΄ στον τ. Υπουργό με συγκεκριμένες προτάσεις, όπως αυτές επεξεργάστηκαν και από την Εθνική Συνομοσπονδία και αναφέρθηκε στην ανάγκη άμεσης επιβολής ενός στρατηγικού σχεδίου ανάπτυξης. Στην συνέχεια επί μέρους ζητήματα έθεσαν στον κ. Σκρέκα, μεταξύ άλλων, ο Πρόεδρος του Οικονομικού Επιμελητηρίου κ. Κωνσταντίνος Λαγός (εξορθολογισμός φορολογικών συντελεστών, επιτάχυνση επιστροφής φόρων και συμψηφισμός σε ανάλογες περιπτώσεις, παροχή κίνητρων για επενδύσεις, μείωση φορολογικών συντελεστών, σύνδεση επιχειρήσεων με ΚΕΠΥΟ και ΤΑΧΙS κλπ), ο Πρόεδρος της Ομοσπονδίας Επαγγελματιών Εμπόρων Ευβοίας κ. Ηλίας Θαλάσσης, (ενίσχυση επιχειρήσεων μέσω προγραμμάτων, πάταξη παράνομης εργασίας, ΦΠΑ, ασφαλιστικό, μείωση γραφειοκρατίας μέσω και των Επιμελητηρίων κλπ), ο Πρόεδρος του Τεχνικού Επιμελητηρίου κ. Κωνσταντίνος Λάππας (προβλήματα υποδομών του νομού, προβλήματα του κλάδου, χωροταξικό κλπ), ο κ. Ζιώγας Απόστολος Πρόεδρος της Π Ε Ο Π Π, (θέματα του κλάδου πτηνοτροφικών επιχειρήσεων), ο κ. Μαραγκός Ιωάννης, Μέλος ΔΣ Επιμελητηρίου (λειτουργία  καταστημάτων τις Κυριακές, συναλλαγές με πλαστικό χρήμα), η κ. Βασιλική Ρόγκα, Μέλος ΔΣ Επιμελητηρίου (θέματα του κλάδου ξενόγλωσσων φροντιστηρίων και επιβολή ΦΠΑ 23%), ο κ. Γεροντίτης Ιωάννης, Μέλος ΔΣ Επιμελητηρίου (θέματα του κλάδου φροντιστηρίων ΜΕ και επιβολή ΦΠΑ 23%), ο κ. Λαλανίτης Ιωάννης, Μέλος ΔΣ Επιμελητηρίου (ανάπτυξη και προβλήματα του Αγροτικού Τομέα, Στόχευση των προγραμμάτων ΕΣΠΑ, Επιμελητηριακός Θεσμός), ο κ. Κυριαζής Πέτρος, εκπρόσωπος Αγροτικού Συλλόγου Ερέτριας (παθογένειες που δυσχεραίνουν την ανάπτυξη του Πρωτογενούς Τομέα- Προτάσεις) και ο κ. Μάνος Παπαμακάριος ο οποίος μαζί με τον κ. Μιχάλη Σίδερη πρ. πρόεδρο του Επιμελητηρίου και πρ. Βουλευτή Ευβοίας, έθιξαν το θέμα της Συνεταιριστικής Τράπεζας Εύβοιας. Ο κύκλος των τοποθετήσεων έκλεισε με την ενεργή συμμετοχή επιχειρηματιών του νομού. 
	Ο κ. Σκρέκας, άκουσε με ιδιαίτερη προσοχή τους εκπροσώπους των παραγωγικών τάξεων και τους παρευρισκομένους απάντησε σε ερωτήματα τους και εξέθεσε τις απόψεις του τόσο για τα ειδικότερα προβλήματα του Νομού, όσο κυρίως για την επιχειρηματικότητα και την γενικότερη οικονομική κατάσταση. 

ΕΠΙΜΕΛΗΤΗΡΙΟ ΕΥΒΟΙΑΣ